See on mul mingi viimase aja komme, et kõik mõttekad vestlused kolivad e-kirjadesse ja blogi on nigu vaeslapse rollis, mida täidan siis, kui parasjagu üleliigset aega on. Aga miks?    Preiliparder sai mult just ühe kirja, mida ma jäin pärast ärasaatmist vahtima, et tegelt, miks ma seda kirja ainult preiliparderile saadan? Miks ma blogis, avalikult  niimoodi ei kirjuta? Jah, preiliparderile saates on asi nagu erilisem, sest mõte seda kirjutada tuli just seetõttu, et preiliparder mult midagi e-kirjatsi küsis, ja ei sobi nigu preiliparderit niimoodi ära kasutada, et tema on ull lahe, kui mulle kirjutab, ja mina kasutan seda laiatarbe populaarsuseks ära =D    Teisalt aga...    Ahh, poogen. See on see, mis ma just preiliparderile kirjutasin. Preili, ära pahanda, eksole =)        Rääkisime Pauliga mingi päev sellest, kuidas Paul tuleb töölt (haiglast) koju tundega, et ta on täiesti läbi, ja kuidas Paulile on kodu koht, kus tööst puhata; samas kui Pauli korterinaaber (kes töötab kusagil laomehena ning tõstab terve päev kaste) tuleb koju, energiat täis, ja hakkab hooga igasugu vaba aja asju tegema.    Bryce ei pea oma arbuusipõlde selle  pärast, et tal midagi muud teha pole - ta peab neid, sest see on miski, mida ta tahab teha. Arbuuside kasvatamine on küll peretraditsioon (Bryce'i isa tegi sedasama), kuid Bryce on aastaid muid asju teinud ning alles nüüd tagasi arbuuside juurde jõudnud. Bryce'i abikaasa, sakslannast Natalie, võtab end järgmisel aastal töölt lahti, et täie ajaga farmi pidama hakata.    Ma ei stressa siin, noh. Pole, mille üle.    Ei ole seda küsimust, et mida hommikul selga panna (kui peab tuult ja  vihma, siis kärab küll), kuidas käituda (ma ei täida rolle - ma olen mina ise), kas see, mida ma teen, ka üldse mingit laiemat kasu toob (toob küll. Arbuuse meeldib süüa ju?). Ma tulen koju ja ma ei pea end välja puhkama sellest, mida ma päeval tegin.    Ma saan natuke aru, vähemasti mulle tundub nii, miks Bryce põldudega jändab. See ei tee kedagi rikkaks, ei mind ega Bryce'i, ja ei tee ka Uus-Meremaad. Kui on kasv, siis kasvatakse teistest aeglasemalt, ja kui on majanduslangus, siis langetakse teisest  vähem.    Ma tean, see pole ainus põhjus, miks asjad on nii, nagu on. Majandus on tiba suurem süsteem ja mina olen tiba teistmoodi huvidega, et kõike hoomata. Ja üldse tahta hoomata.    Aga mulle meeldib, et siin on nii palju inimesi, kes tööl mustaks saavad. Mina ise kaasa arvatud.